mteb/MultiEupSlovakGenderClassification huggingface dataset:
Vážená pani predsedajúca. Obrovská príležitosť pre Slovensko, pre Európu, pre našu budúcnosť. Tak sa dá zjednodušene popísať európsky klimatický balík. Klimatická kríza je hrozba pre naše prežitie. Fit for 55 je šanca zlepšiť našu budúcnosť. Pomôcť nielen klíme, ale aj pomôcť vytvoriť nové pracovné miesta. Pomôcť znížiť účty za energie, pomôcť chrániť našu slobodu. Slobodu od dovozu fosílnych palív, ale aj slobodu každého a každej z nás, ktorí si budú vedieť vyrobiť energiu sami doma. Naštartovanie rozvoja zelenej ekonomiky. Ale aj úžasnú príležitosť konečne čeliť výzvam ruka v ruke s prírodou. Nie ju ničiť. Pre záchranu klímy totiž prírodu potrebujeme. Ona najlepšie zachytáva uhlík z atmosféry. Využime to. Bude to dobré pre naše lesy, ale aj pre našich farmárov a farmárky. Nespadne to však samé z neba. Nestačí na to európska legislatíva. Bude to na európskych vládach, či dokážu túto šancu pre svojich občanov a firmy využiť. Teda aj na tej slovenskej. A tu mám obavy, ako ukazuje fiasko programu Obnov dom. Preto bude dôležité, aby občania, ale aj my v Európskom parlamente sme napomohli využitiu príležitosti, ktorou ochrana klímy je.
Vážený pán predsedajúci, zodpovedné podnikanie je dôležité nielen pre tvorbu nových pracovných miest, ale svojím príkladom aj pre rozvoj celej spoločnosti. Mnohé spoločnosti sa princípmi zodpovedného podnikania začali riadiť na základe vlastného rozhodnutia. Som presvedčený, že zodpovedné podnikanie sa nedosahuje administratívou a ani preň nepotrebujeme dodatočné výkazy, správy či nariadenia. Dodržiavanie ľudských práv nemôžeme vynucovať prostredníctvom navýšenia byrokracie, ktorá je už teraz obrovskou záťažou najmä pre malé a stredné podniky. Legislatíva by mala jasne definovať, ktoré oblasti sú skutočne rizikové. Spoločnosti nemôžu byť finančne zodpovedné za škody, na ktoré nemajú dopad, či nahrádzať úlohu štátu. Hlavným základom pre úspech musia byť jasne definované úlohy, zodpovednosť a rozsah tejto legislatívy. Bez takýchto úprav sa stane len ťažko vykonateľným nástrojom a prekážkou zodpovedného podnikania a nie jeho podporou.
Vážená pani predsedajúca, dnes si pokojne žiaľ môžeme prečítať na internete, že treba zabiť všetkých cigánov, treba zabiť všetkých buzerantov, poprípade treba zabiť všetkých aj židov. Aj takéto prejavy v online priestore žiaľ si nájdeme a žiaľ v podstate my všetci ich tolerujeme. Zašlo to tak ďaleko, že nenávisť je dnes šírená nielen ústami fašistov, no najmä kvôli sociálnym platformám šíri nenávisť aj nemalá časť spoločnosti.  Vážení priatelia, povedzme si pravdu: nenávisť v online priestore nemáme absolútne pod kontrolou. Kvôli našej ľahostajnosti to zašlo tak ďaleko, že sa z online priestoru nenávistné prejavy stávajú už bežným štandardom čoraz väčšieho počtu ľudí v spoločnosti. Sme na historickej križovatke. Veľká časť ľudí šírenie nenávisti v online priestore dokonca už akceptovala. Zatvárame oči nad rasistickými útokmi na sociálnych platformách, prehliadame šírenie neofašistickej ideológie, vyhrážky, ponižovanie či uplatňovanie kolektívnej viny. Ak by na internete velebil niekto bin Ládina, dávno by bol v base. No keď na internete velebia Hitlera či Breivika, všetci to prehliadajú. Priatelia, nenávisť nezostane len vo virtuálnom priestore internetu. Následkami nenávisti sú reálne skutky, ktoré žiaľ končia aj tragicky.  Ako je možné, že keď sa niekto vyhráža smrťou, hovoríme, že je to sloboda slova? Ako je možné, že bojujeme proti terorizmu, no nenávistné prejavy tolerujeme? Nenávisť nie je sloboda slova. Nenávisť je zlo. Nenávisť musíme zastaviť hneď v zárodku a musíme mať na pamäti, že po nenávisti nasleduje terorizmus. Je našou povinnosťou veľmi rýchlo nájsť účinné opatrenia, aby sme aj online priestor, tak ako máme aj offline priestor pod kontrolou.
Ďalším bodom programu je rozprava o týchto bodoch: – otázka na ústne zodpovedanie pre Radu o boji proti diskriminácii v EÚ – dlhoočakávaná horizontálna antidiskriminačná smernica, ktorú predkladá Juan Fernando López Aguilar v mene Výboru pre občianske slobody, spravodlivosť a vnútorné veci ( – otázka na ústne zodpovedanie pre Komisiu o boji proti diskriminácii v EÚ – dlhoočakávaná horizontálna antidiskriminačná smernica, ktorú predkladá Juan Fernando López Aguilar v mene Výboru pre občianske slobody, spravodlivosť a vnútorné veci (
Vážený pán predsedajúci, len nedávno vstúpili do platnosti nové pravidlá pre online priestor, ktoré prinášajú lepšiu ochranu spotrebiteľov a ich základných práv na internete cez lepšiu transparentnosť a jasný rámec zodpovednosti pre online platformy. Okrem toho akt o digitálnych službách vytvára aj priestor pre inovácie, rast a konkurencieschopnosť v rámci spoločného trhu. Aj na základe vlastných skúseností,  aj nedávno z uplynulého týždňa na Internet Governance Forum v japonskom Kjóte viem, že tento právny rámec sleduje a do istej miery nám aj závidí celý vyspelý svet. Regulácia online prostredia je nevyhnutnosťou vôbec pre zachovanie demokracie. Zvlášť v dobe, keď je kritická masa populácie vystavená naratívom propagandy a dezinformácií z rôznych profesionálnych kanálov. Sloboda slova je limitovaná zodpovednosťou. Aj pri ďalších správach, na ktorých pracujem, ako je napríklad správa o návykovom obsahu online platforiem, som sa mohol práve oprieť o tento fakt a stavať na ňom ďalšie odporúčania, najmä v oblasti potrebnej ochrany detí v online priestore. Oceňujem kroky zo strany Komisie voči sociálnej sieti X, kde existuje podozrenie zo šírenia násilného obsahu a nenávistných prejavov. To, čo je ilegálne offline, musí byť ilegálne aj v online prostredí. Inak budeme čoraz častejšie svedkami udalostí, ako bol tohtotýždňový teroristický útok v Bruseli, ale aj ten, ktorého prvé výročie sme si pred pár dňami pripomenuli v Bratislave.
Pán predsedajúci, v Náhornom Karabachu sa rozpútala vojna. Zomierali aj civilisti a zomierajú aj deti a ženy. Boje sa dokonca rozšírili aj za hranice tohto územia štátu, ktorý nikto neuznáva a ktorý dlho patril Azerbajdžanu, ale je prevažne obývaný Arménmi, a ktorý bol vždy zdrojom nepokojov medzi Arménmi a Azerbajdžancami. Najťažšie boje od 90. rokov vyvolávajú obavy aj o osud potrubia s azerbajdžanskou ropou a plynom, ktorá ide aj do Európy. Aj keď ide o konflikt o Náhorný Karabach, ktorý chcú ovládať tak Arménsko, ako aj Azerbajdžan, je odsúdeniahodné, že sa doň aktívne zapája aj Turecko. Ako jediný členský štát NATO a kandidát na vstup do Európskej únie podporuje otvorene jednu z bojujúcich strán, a to Azerbajdžan. A ak máme veriť početným reportážam z regiónu, Turecko nielen dodáva Azerbajdžanu zbrane a muníciu, ale dokonca sprostredkováva príchod platených žoldnierov a džihádistov zo Sýrie, aby bojovali v Náhornom Karabachu. Som preto presvedčený, že nestačí, aby sme tu iba diskutovali. Ale mali by sme urobiť viac. O to viac som sklamaný, že sa tu nenašla vôľa ani na to, aby sme prijali rezolúciu, v ktorej by sme vyzvali na okamžité prerušenie bojov a návrat k rokovaciemu stolu, v ktorej by sme však vyzvali aj všetky regionálne veľmoci, aby sa zdržali akejkoľvek otvorenej podpory jednej z bojujúcich strán. Čiže ako Rusko, zatiaľ napriek dohode s Arménskom o vojenskej pomoci zaujíma celkom racionálny, a povedal by som, takmer neutrálny postoj, tak aj Turecko musí prestať s otvorenou podporou Azerbajdžanu. Preto vás, pán Borrell, šéf európskej diplomacie prosím, aby ste aspoň Vy, v mene Európskej únie zaujali aktívny a tvrdý postoj v tomto smere.
Vážená pani predsedajúca. Kolegovia, chcete zriadiť tribunál na prešetrenie vojnových zločinov na Ukrajine? Fajn, ale ešte predtým sa vás spýtam niekoľko otázok. Kedy vznikne nejaký tribunál na prešetrenie vojnových zločinov Američanov v Iraku, Juhoslávii, Sýrii, Líbyi alebo zločinom na Donbase? Kedy vznikne nejaký súd, ktorý prešetrí ten netransparentný nákup vakcín, ktorý realizovala priamo predsedníčka Európskej komisie Leyenová. Kedy niekto prešetrí tie kolapsy a úmrtia, ktoré sa začínajú prejavovať po vakcínach a zlej vakcinačnej politike? Kedy budú potrestaní vinníci, ktorí podmínovali európsky plynovod Nord Stream a odrezali tak Európu od plynu? Viete, vyzývať na zriadenie súdu bez záujmu o hľadanie pravdy a spravodlivosti je pokrytecké. A pokiaľ má vzniknúť len nejaký ďalší politický tribunál s dopredu napísanými rozhodnutiami, tak ďakujeme, o to nemáme záujem.
Pán predsedajúci, dnes uzatvárame zvláštnu kapitolu v európskej integrácii nazývanú brexit. Nová dohoda o obchode a o spolupráci medzi Úniou a Spojeným kráľovstvom, ktorú dnes odsúhlasíme v tomto dome, nie je ideálnou. Chýbajú v nej viaceré dôležité oblasti spolupráce, ale zabezpečuje aspoň štandardnú úroveň sociálnych a environmentálnych práv. Naši, ako aj britskí občania by si zaslúžili viac, ale vláda z Londýna chcela brexit za každú cenu. Ja osobne som sklamaný postojom Londýna, ktorý už porušil aj predchádzajúcu dohodu o brexite, ako aj protokol o Severnom Írsku. Ihneď po ratifikácii tejto dohody musíme preto dbať na jej férové uplatňovanie oboma stranami. Bude to najmä na pleciach komisára Maroša Šefčoviča, ktorému treba poďakovať za jeho doterajšiu prácu pri presadzovaní záujmov občanov, ako aj celej Únie. Zostáva nám veľa urobiť pre ochranu práv našich občanov, tak pre francúzskych rybárov, ako aj slovenských študentov študujúcich v Británii, ktorí už nemôžu počítať s podporou z programu Erasmus. This trade and cooperation agreement (TCA) includes a binding dispute settlement system. I would prefer it if we are not obliged to use it, but we can’t hesitate if it’s necessary.
Vážený pán predsedajúci, bývanie sa stáva pre mladých ľudí v Európe takmer nesplniteľným cieľom. Mnohí z nich preto zostávajú žiť s rodičmi bez možnosti osamostatniť sa či založiť si rodinu. Životné náklady a náklady spojené s bývaním sa v posledných rokoch skokovo navýšili pre dopady pandémie, vojny na Ukrajine a následnej inflácie. Práve kvôli dvojcifernej inflácii sa možnosť získať adekvátne bývanie, napríklad formou nájmu alebo kúpy cez hypotéku, vzdialila väčšine mladých ľudí v európskych krajinách. Je hrozné čítať, že na kúpu jednoduchého bytu s rozlohou 75 metrov štvorcových by musel mladý priemerne zarábajúci tridsiatnik alebo tridsiatnička odkladať celý svoj mesačný plat – v Bratislave takmer 24 rokov a v Prahe 25. S rastom nájomného a cien nehnuteľností sa bývanie stalo nedostupným pre milióny mladých bez ohľadu na ich sociálne postavenie. Musíme sa preto zamyslieť, akú budúcnosť im chceme ponúknuť. Ja verím v budúcnosť, v ktorej samostatné bývanie je opäť dosiahnuteľným cieľom pre všetkých mladých Európanov, aby dostali rovnakú možnosť mať svoj domov ako ich predošlé generácie vrátane tej mojej.
Vážená pani predsedajúca, v súčasnosti všetci viac a viac pociťujeme, aký je dôležitý digitálny svet. Preto som rád, že dnes jednáme o Digital Markets Act. Ten nastavuje pravidlá
Vážený pán predsedajúci, sociálne siete sú primárnym zdrojom informácií najmä pre mladých ľudí a tie zaznamenali celkový nárast podielu v mediálnom priestore o 11 % len za posledný rok. Je preto nevyhnutné, aby tak, ako existujú kontrolné mechanizmy a postihy pre šírenie nenávisti a falošných správ vo fyzickom a verejnom priestore, aby tomu tak bolo aj v online priestore.  Je dobré, že po veľkých platformách nadobudne akt o digitálnych službách účinnosť konečne aj pre všetky platformy. Dotkne sa tak mnohých oblastí online sveta, ako sú online trhoviská, webhostingové služby, cloudové služby, vyhľadávače a platformy sociálnych médií. Občanom a používateľom internetu to prinesie najmä väčšiu kontrolu nad sledovaným obsahom či ochranu detí pred online nezákonným obsahom. Pre spoločnosti je výhodou právna istota, jednotný súbor pravidiel v celej Únii či jednoduchšie začatie a rozšírenie podnikania v Európe. Pre našu spoločnosť tak získame väčšiu ochranu demokracie cez zmiernenie systémových rizík, ako sú manipulácia alebo dezinformácie.  Nedovoľme, aby slobodné rozhodovanie občanov v nadchádzajúcich voľbách zamorili nedemokratické živly. Boj proti dezinformáciám bude pre demokraciu stále dôležitejší.
Program schôdze bol uverejnený a je k dispozícií na webovom sídle Európskeho parlamentu. Zápisnica z tohto rokovania bude predložená Parlamentu na schválenie v utorok 21. 11. 2023 na začiatku popoludňajšieho rokovania.
Ďalším bodom programu je rozprava o správe, ktorú predkladá Ilhan Kyuchyuk v mene Výboru pre zahraničné veci o správe Komisie o Severnom Macedónsku za rok 2021 ( Ako prvý vystúpi práve spravodajca Ilhan Kyuchyuk na 4 minúty.
Vážený pán predsedajúci, Matúš Horváth a Juraj Vankulič, dovoľte mi v prvom rade popriať úprimnú sústrasť všetkým ich blízkym a priateľom. Matúš Horváth a Juraj Vankulič boli zavraždení, pretože nenávisť sa stala úplne bežnou vecou. A nehovorím len o extrémistoch, akých máme aj tu. Hovorím aj o vrcholových predstaviteľoch strán na Slovensku, ktoré patria do skupiny EPP a SND. Hovorím o bývalom predsedovi vlády, ktorý je predsedom najsilnejšej politickej strany v terajšej koalícii a patrí do EPP, a hovorím o predsedovi strany, ktorá je členskou stranou SND, ktorí normalizujú nenávisť voči LGBTIQ komunite na Slovensku. Nenávisť zabila Matúša a Juraja. Nenávisť môže vraždiť ďalej, pokiaľ sa im nepostavíme, ale musíme si upratať aj u nás doma.
Vážená pani predsedajúca, už si nezakrývajme oči. Vladimir Putin riadi demontáž demokracie v našich krajinách priamo z Kremľa a to už dávno nie je o nepriamych dôkazoch alebo o podozrivých prepojeniach, či fiktívne vyzerajúcich pôžičkách pre politikov krajnej pravice. Špióni, ktorých Vladimir Putin inštaloval po Európe, dlhodobo a systematicky rozvracajú európsku demokraciu.  V mojej krajine, na Slovensku, tajná služba len pred pár dňami odhalila a zdokumentovala, ako diplomati ruskej ambasády naverbovali, korumpovali a využívali plukovníka slovenskej armády či pseudonovinára z konšpiračného média.  Naša naivita voči Putinovi už zašla priďaleko. Už nesmieme viac tolerovať, že Rusi pod diplomatickým krytím uskutočňujú vyzvedačskú činnosť, korumpujú našich občanov, šíria dezinformácie a polarizujú spoločnosť. Skutočne, ak chceme Vladimira Putina zastaviť, nielenže musíme vyhostiť jeho špiónov, ale musíme si uvedomiť, koľko ľudí aj v našich krajinách im v rozvracaní európskej demokracie pomáhalo.
Pani predsedajúca, fašizmus, nacionalizmus, antisemitizmus, rasová nadradenosť, dve svetové vojny, gilotína, kolonializmus, otrokárstvo, koncentračné tábory je to najhoršie, čo mohol človek vytvoriť. Je však pravdou, že tvorcami týchto zvrátených ideológií historicky sú naši západoeurópski priatelia. My, kultúrne národy východnej Európy, sme nikdy tvorcami takýchto zvrátených ideológií neboli. Je preto povinnosťou nás, kultúrnych národov východnej Európy – Čechov, Slovákov, Poliakov, Maďarov – dbať a dozerať na to, aby v hlave našich priateľov a spolu s nimi nevznikla myšlienka vytvorenia opätovne akejsi ideológie, ktorou by ovládli celú Európu. To je našou povinnosťou. A na záver, ako Slovák som hrdý na to, že Slovensko má v prepočte na počet obyvateľov najviac ocenení Spravodliví medzi národmi: Jad va-šem.
Pani predsedajúca, je absolútne kľúčové, aby sa EÚ inštitúcie pri hodnotení právneho štátu v Slovenskej republike striktne držali princípu subsidiarity a nezasahovali do výlučných kompetencií členských štátov. Práve na tejto pôde sme nedávno prijali nariadenie na posilnenie ochrany slobody médií. Chrániť slobodu médií znamená chrániť demokraciu a slobodu. A toto musíme požadovať aj na Slovensku. Sledujeme šikanu novinárov, sledujeme šliapanie po spravodlivosti. Takéto kroky vedú k neslobode, ktorú dobre poznáme z čias totality, ale aj z čias mečiarizmu. Ohrozujú tiež eurofondy, ktoré majú slúžiť pre dobro ľudí, a tento vývoj na Slovensku nesmieme dovoliť.
Vážená pani predsedajúca, mám pocit, že pre Európsku úniu je extrémista pomaly už každý občan s iným názorom. Pred desiatimi rokmi to slovo extrémista poriadne v politike ani neexistovalo a dnes, pri vláde netolerantných liberálov, je za extrémistu označovaný pomaly už každý. Pamätám si pár rokov dozadu, keď nie ja, ale seriózne západné médiá označovali ukrajinský pravý sektor a ten batalión Azov ako neonacistické organizácie. Zrazu nikto nič. Nikto nič nevidí. Nikomu to nevadí.  Pýtam sa, či toto je tá objektivita. Prečo sa tu v tomto pléne nikdy nehovorí o ľavicovom extrémizme, ktorý je takisto rovnako nebezpečný, dokonca nebezpečnejší, pretože mnohí ľavicoví extrémisti sú pri moci. Na jednej strane rozprávajú o osobných slobodách, ale zavádzajú povinné očkovanie a Covid pasy, na druhej strane rozprávajú o slobode slova, ale zavádzajú cenzúru. Ľudia nie sú slepí a nie sú ani hlúpi, prosím vás, tak vidia, kto je ten skutočný extrémista, kto ich oberá o slobody, kto ich oberá o dôstojnosť. A jedného dňa to, myslím si, vo voľbách všetkým týmto ľuďom spočítajú.
Pán predsedajúci, pán komisár, v prvom rade by som chcela vyzdvihnúť význam nového strategického rámca pre ochranu zdravia a bezpečnosti pri práci. Tento rámec predstavuje dôležitý míľnik ochrany pracovníkov, ktorý je vzhľadom na veľké zmeny na trhu práce v dôsledku digitalizácie, demografických zmien, ale aj v dôsledku pandémie viac ako potrebný. Čeliac novým podmienkam totiž musíme nastaviť aj nové stratégie na ochranu pracovníkov pred nepriaznivými vplyvmi na ich fyzické či psychické zdravie. Na pracovnom trhu nám pribúdajú nové výzvy v podobe potreby prispôsobenia trhu práce pre starších pracovníkov či ľudí, ktorí prekonali závažné ochorenia a po dlhšej neprítomnosti sa chcú opätovne zaradiť do zamestnania. Práve pre týchto pracovníkov potrebujeme vyvinúť účinné stratégie, ktoré zahŕňajú napríklad aj adaptáciu pracovného miesta či flexibilnú organizáciu práce. Samotná digitalizácia, ale i súčasná pandémia presunuli množstvo práce do online prostredia, čo však pre mnohých znamenalo pracovať z domu v často nevyhovujúcich podmienkach a prácu kombinovať so starostlivosťou o deti či príbuzných. Toto sa, žiaľ, podpísalo na zvýšenej miere stresu a psychických problémov. Vieme veľmi dobre, že stres a psychická nepohoda prispievajú aj k vzniku rôznych závažných ochorení vrátane autoimunitných chorôb, reumatických, zápalových, ale i onkologických ochorení. Toto všetko musíme reflektovať. Podporujme preto prevenciu a zdravý životný štýl. Chráňme pracovníkov pred negatívnymi vplyvmi pracovného miesta, ale aj pred stresom a nedostatkom rovnováhy medzi pracovným a rodinným životom. Na druhej strane je potrebné tiež myslieť aj na tých zraniteľných a znevýhodnených pracovníkov, ako aj na ľudí so zdravotným postihnutím, ktorí sa chcú plnohodnotne na pracovný trh zaradiť. Vážení kolegovia, musíme urobiť všetko pre to, aby každý mohol naplno využiť svoj potenciál. Týmto chcem spomenúť aj státisíce hlavne žien, ktoré u nás hľadajú útočisko pred vojnou na Ukrajine. Keď využijeme naplno náš potenciál, urobí nás to silnejších v tejto dobe, keď sa láme história.
Vážený pán predsedajúci, boj proti pandémii dnes pochopiteľne dominuje všetkým iným témam. Dnes viac ako inokedy si uvedomujeme, aká je dôležitá európska solidarita, spolupatričnosť a spolupráca. Preto veľká vďaka patrí všetkým, ktorí denne bojujú proti pandémii, najmä zdravotníkom v prvej línii, ale aj občanom, ktorí sa očkujú a poctivo dodržiavajú opatrenia. Chcem sa poďakovať aj vedcom a lídrom, ktorí sa neboja potrebných a často nepopulárnych opatrení. Nevieme, aké mutácie a vírusy nás budú ohrozovať, ale vieme, že vyhráme len rešpektovaním vedeckých poznatkov, vakcináciou a dodržiavaním pravidiel. Ako vieme, na začiatku pandémie pristúpili mnohé krajiny aj k obmedzeniu pohybu v rámci Únie. Majme preto na pamäti, že fungovanie nášho spoločného trhu je srdcom nášho ekonomického fungovania, ale aj ekonomického oživenia. Majme na pamäti aj situáciu najmä malých podnikateľov, ktorí kvôli opatreniam chrániacim verejné zdravie nemôžu často vykonávať svoju činnosť, a to platí najmä o situácii v cestovnom ruchu a osobitne v gastrosektore, ktorý patrí medzi najpostihnutejšie sektory. Majme na pamäti aj dôsledné využitie spoločných európskych prostriedkov vo fonde obnovy ako kľúčovom nástroji pre našu ekonomickú obnovu. Oceňujem tiež, že naša európska pomoc už smerovala do stopäťdesiatich krajín sveta. Chcem ale osobitne zdôrazniť pomoc pre našich demokratických spojencov, ako napríklad Taiwan. Táto krajina nám na začiatku pandémie dodala milióny ochranných masiek a dnes má nedostatok vakcín. Som si preto istý, že práve naša recipročná pomoc prostredníctvom vakcín je dnes tou najsprávnejšou a najužitočnejšou aktivitou. Demokracie musia držať spolu. Želám Vám spokojné, požehnané vianočné sviatky vo vašich rodinách.
Vážený pán predsedajúci, pani komisárka. Ja som bol zvedavý, že či by ste spomenuli popri týchto úsporách pri spotrebe plynu a samozrejme teda aj pri budúcej výrobe biometánu a vodíka aj možnosť obnovenia ťažby vlastného plynu v našej réžii. V Európe máme najväčšie zásoby, samozrejme v Holandsku, ale máme napríklad aj na Slovensku, kde sa kedysi plyn takisto ťažil. Považujete aj obnovenie a podporu, prípadne, samozrejmem za prísnych environmentálnych podmienok, za takisto jednu z možností, ako zaplniť túto existujúcu dieru v chýbajúcich množstvách plynu?
Prvým bodom rokovania a dnešného programu sú vyhlásenia Rady a Komisie, Výsledky konferencie OSN o zmene klímy v roku 2023 v Dubaji, Spojené arabské emiráty (COP28) (
Vážená pani predsedajúca. Ľudskosť. Ľudskosť je aj o našom vzťahu ku zvieratám, cítiacim bytostiam. Utrpenie. Utrpenie a bolesť cítia ľudia aj zvieratá. O to strašnejšie a horšie je zbytočné utrpenie a zbytočná bolesť. A presne to sa deje pri dlhých transportoch zvierat. Deje sa to zbytočne a deje sa to pre našu chamtivosť. Pretože väčšine utrpenia pri transportoch vieme zabrániť. Prevážať hovädzí dobytok nákladným autom zo Slovenska do Kazachstanu. Dva týždne na ceste. Viete si to predstaviť? Bez jediného miesta na poriadny odpočinok východne od slovenských hraníc.  Alebo si predstavte cestu oviec zo Slovenska do Líbye, kde je občianska vojna. Len na to, aby na konci cesty boli zabité. Ako to môže byť vôbec legálne? Prečo musia prasatá cestovať zo Slovenska do Nemecka, aby ich porazili, spracovali, a potom na Slovensko dovezieme klobásy a mäso. Dlhé transporty, bez poriadneho oddychu, sú utrpením pre zvieratá. Ale škodia i našej krajine, škodia našim farmárom a farmárkam a škodia aj nášmu potravinárstvu. Exportmi živých zvierat na porážku prichádzame o pracovné miesta u nás na Slovensku. Správa nášho vyšetrovacieho výboru konečne volá po zmene. Musíme skončiť s transportmi dlhšími ako 8 hodín bez poriadneho oddychu. Musíme zabezpečiť, aby sa pri exporte mimo Únie dodržiavali naše domáce pravidlá, a zabezpečiť to poriadne. Musíme čo najviac obmedziť transporty veľmi mladých zvierat. Neprevážať zvieratá v horúčavách, keď sami vlastne cítime, že vonku sa nedá poriadne dlho vydržať. A zabezpečiť, aby tie pravidlá neboli len zdrapom papiera tak ako doteraz. Aby sa poriadne vymáhali a aby sa dodržiavali. A musíme pomôcť farmárom a farmárkam, aby mohli naďalej podnikať. Pretože ani oni nechcú krutosť. Je čas na viac ľudskosti pre zvieratá. A ten čas je teraz.